**ÅRSBERETNING HAMNA BYDELSRÅD 2022**

**MØTEVIRKSOMHET**

Hamna bydelsråd har i perioden bestått av 8 representanter valgt av årsmøtet. I tillegg har FAU ved hver av skolene i bydelen anledning til å oppnevne en representant til bydelsrådet, samt Hamna idrettslag en representant. Dette året har det ikke lyktes å ha representasjon fra verken FAUène eller HIL. Bydelsrådet har i perioden gjennomført 14 styremøter, både digitale og fysiske møter, alt etter hva som lot seg gjennomføre på grunn av pandemi og restriksjoner.

**AKTIVITETER**

Året var i begynnelsen preget av koronarestriksjoner, men de tradisjonelle aktivitetene for bydelen lot seg heldigvis gjennomføre: Akedag (mars), Hamnadagan (september), juleverksted (november) og kulturkveld (desember). Arrangementene oppleves som etterspurte og ønskede i bydelen, og de fleste er å regne som tradisjoner i Hamna. Aktivitetene bidrar til inkludering av alle Hamnas beboere, og aktivitetsnivået bør derfor opprettholdes i 2023.

Også i år lot det seg gjennomføre å få korpsmusikk til Hamna på 17. mai. Korpsene hadde oppstilling ved Toftveien barnehage, hvor de derfra marsjerte til hver sin skole. Noen av Hamnas innbyggere gikk etter korpset og dannet et lite tog, til glede for både store og små. Borgtun Musikkorps marsjerte til Hamna skole og Tromsømusikken av 1912 marsjerte til Solneset skole, hvor det ble spilt korpsmusikk i skolegården.

Bydelsrådet gjennomførte en ryddedugnad (juni) langs lysløypa og området rundt Varden, Trykkbassenget og ned til Hamna, og en god del søppel ble samlet inn. Her arrangerte vi bål og utdeling av gratis pølser og drikke til alle som deltok. Intensjonen var å gjennomføre rydding av piggtråd i området rundt Varden, men her måtte det helikopter til for å få fjernet dette, og kommunen og SNN bidro med dette arbeidet (september).

Høsten 2022 var bydelsrådet sammen med representant fra kommunen på befaring i fjæra for opprettelse av tursti. Tromsø kommune har satt av penger til gangsti langs fjæra, og vi håper at denne blir etablert så raskt som mulig. Vi har også vært i dialog med kommunen for å få på plass hvilebenker og hundebokser langs Ringveien, noe som anses som en nødvendighet. I tillegg har bydelsrådet samarbeidet med Hamna skole med oppgradering og vedlikehold av Naustet, da dette er et verdifullt bygg som blir brukt til mange ulike aktiviteter gjennom året.

Vi prøver å nå ut til Hamnas befolkning med informasjon om aktiviteter ved bruk av Facebook og hjemmesida vår, [www.ihamna.no](http://www.ihamna.no). Det meste av aktiviteter blir gjennomført med personer som gjentagende ganger stiller opp, og personer som rydder plass i siste liten. Bydelsrådet vil rette en stor takk til alle som med stort og smått har stilt opp for bydelen!

**BYDELSUTVIKLING**

Bydelsrådet har i 2022 svart på en rekke høringer, samt gitt innspill i ulike planprosesser som berører bydelen vår. Det har vært en viktig jobb for oss. Vi har blant annet gitt vårt tilsvar på tilrettelegging og bevaring av Tromsømarka og kartlegging av friluftsområder i Hamnafjæra. Vi fikk gjennomslag for endringer i Hamnafjæra, slik at dette området kan bevares. I tillegg har vi deltatt på en rekke ulike møter; møte med representanter fra Tromsø kommune i forbindelse med høringen om kommuneplanens arealdel, Folkemøte om kommunedelplanen for idrett, Frivillighetskonferansen som ble arrangert av Tromsø kommune, Kulturdialog og Forum for arktisk byutvikling. Alle disse møtearenaene er en viktig del av påvirkningsarbeidet til bydelsrådet.

Hamna er en bydel i vekst, og vi kan stadig ønske nye Hamnaboere velkommen. Bydelsrådet har i den forbindelse særlig vært opptatt av at utviklingen og planprosessene tar høyde for myke trafikanter, og har vært kritiske til at utbygging skjer uten at skoleveg, gangfelt og busstopp er skikkelig etablert. Dette fokuset må fortsette også fremover. Videre er bydelsrådet opptatt av at de offentlige tilbudene i bydelen utvikles, det gjelder både friområder, parkområder, skoler og andre bydelsfunksjoner. Kommunen holder på med en kartlegging av bydelsrom, og her bidrar bydelsrådet med innspill. Det er bydelsrådets syn at eksisterende kommunale tomter bør beholdes til bygg og områder til felles bruk, og ikke til nytt boligareal.

**ØKONOMI**

Hamna Bydelsråd har en nøktern og oversiktlig økonomi. Bydelsrådet har alltid hatt en utpreget lavprisfilosofi på våre aktiviteter. I praksis er alle våre arrangement gratis, og vi har prioritert å bruke mest mulig av den offentlige støtten på sponsing av aktiviteter for beboerne i Hamna. Dette sikrer at vi ikke utestenger noen pga økonomi, og vi ønsker å fortsette denne prioriteringen.

Vi vil rette en stor takk til våre lokale butikker og bedrifter som gjennom gjentatte bidrag og støtte har gjort det mulig å holde kostnadene nede ved gjennomføringen av arrangementene. Uten deres støtte ville det kanskje ikke vært mulig å gjennomføre så mange gratis-arrangementer som bydelen gjør!

Bydelsrådet takker alle for året som er gått, og håper på å opprettholde stor aktivitet i 2023.

På vegne av bydelsrådet

Anita Richardsen

Styreleder